Národná rada Slovenskej republiky

III. volebné obdobie

Číslo:.............

Návrh

Výboru Národnej rady Slovenskej republiky pre životné prostredie 
a ochranu prírody 

na vydanie

Zákona o Environmentálnom fonde a o zmene a doplnení niektorých zákonov

Predkladá:						  Návrh na uznesenie:
Výbor Národnej rady Slovenskej republiky 	              
pre životné prostredie a ochranu prírody                     Národná rada Slovenskej republiky
schvaľuje
návrh Výboru Národnej rady Slovenskej republiky pre životné prostredie a ochranu prírody na vydanie zákona o Environmentálnom fonde a o zmene a doplnení niektorých zákonov
Predseda výboru: Mikuláš Juščík

Bratislava  máj  2004

Národná rada slovenskej republiky
III. volebné obdobie

Návrh 

Výboru Národnej rady Slovenskej republiky pre životné prostredie a ochranu prírody

Zákon 

z .......2004 

o Environmentálnom fonde a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

§ 1

Základné ustanovenia

(1) Štátna podpora  starostlivosti o životné prostredie (ďalej len „podpora“) sa uskutočňuje prostredníctvom Environmentálneho fondu ^1) (ďalej len "fond").

(2) Fond je právnická osoba so sídlom v Bratislave. 

§ 2

Správa  a orgány fondu

(1) Správu fondu vykonáva Ministerstvo životného prostredia Slovenskej republiky (ďalej len „ministerstvo").

(2) Na čele fondu je riaditeľ, ktorého vymenúva  a odvoláva minister životného prostredia Slovenskej republiky (ďalej len "minister").

(3) Minister zriaďuje Radu Environmentálneho fondu (ďalej len "Rada fondu") ako svoj poradný orgán na  poskytovanie a použitie prostriedkov fondu. 

(4) Podrobnosti o organizácii a činnosti fondu upraví štatút fondu, ktorý vydá minister a zverejní ministerstvo vo Vestníku Ministerstva životného prostredia Slovenskej republiky (ďalej len „vestník“). 
§ 3

Zdroje fondu

 Zdroje fondu  sú najmä:
a)  pokuty uložené orgánmi štátnej správy starostlivosti o životné prostredie, ^2)
b)	úhrady za zapísanie do zoznamu odborne spôsobilých osôb na posudzovanie vplyvov činností na životné prostredie, ^3)
c)  výnosy z verejných zbierok určených na starostlivosť o životné prostredie,
d)  odvody a penále za neoprávnené použitie a zadržanie prostriedkov rozpočtu fondu, ^4)
e)  poplatky za vypúšťanie odpadových vôd do povrchových vôd alebo do podzemných vôd a za odber podzemnej vody mimo odberu jednoduchými zariadeniami na odber vody, ^5)
f)  poplatky za znečisťovanie ovzdušia z veľkých zdrojov znečisťovania a stredných zdrojov 
   znečisťovania, ^6) 
g) dotácie zo štátneho rozpočtu, ^1)
  h)	výnosy z prostriedkov fondu uložených v banke s výnimkou výnosov z prostriedkov poskytnutých fondu zo štátneho rozpočtu,
i)  dary a  príspevky od domácich a  zahraničných právnických osôb a fyzických osôb, 
j)  sankcie za porušenie zmluvných podmienok (§10 ods. 2 písm. f),
k) príjmy z výťažku pri výkone exekúcie veci, na ktorú bolo zriadené zmluvné záložné právo,
l)	zostatky prostriedkov fondu k 31. decembru predchádzajúceho rozpočtového roka s výnimkou zostatkov prostriedkov poskytnutých fondu zo štátneho rozpočtu,
m) príspevky poskytnuté z Fondu národného majetku Slovenskej republiky za podmienok ustanovených osobitným predpisom, ^7)
n) finančné prostriedky vrátené pôvodcom havárie (§ 4 ods. 6),
o) splátky úverov poskytnutých  z fondu,
p) splátky úrokov z  úverov poskytnutých fondom,
r) úvery  poskytnuté bankami a inými právnickými osobami.

§ 4

Poskytovanie a použitie prostriedkov fondu

(1) Prostriedky fondu možno poskytnúť a použiť na
a)	podporu činností zameraných na dosiahnutie cieľov štátnej environmentálnej politiky na celoštátnej, regionálnej alebo na miestnej úrovni,
b)	podporu prieskumu, výskumu a vývoja zameraného na zisťovanie a zlepšenie stavu životného prostredia,
c)	podporu environmentálnej výchovy, vzdelávania a propagácie,	
d)	podporu riešenia mimoriadne závažnej environmentálnej situácie,
e)	podporu odstraňovania následkov havárie^8) a mimoriadneho zhoršenia vôd^9) ohrozujúcej alebo poškodzujúcej životné prostredie (ďalej len „havária“),
f)	správu fondu (§ 2 ods. 1),
g)	splátku úverov  poskytnutých fondu  bankami a inými právnickými osobami a na úhradu úrokov z týchto úverov (§ 7). 

(2) Poskytovanie a použitie prostriedkov fondu musí byť v súlade s prioritami a cieľmi stratégie štátnej environmentálnej politiky schválenej vládou Slovenskej republiky.

(3) O poskytnutí prostriedkov fondu na účely uvedené v §4 ods.1 písm. a) až e) rozhoduje minister na základe odporúčania Rady fondu a to formou osobitného písomného rozhodnutia o poskytnutí podpory. Odporúčanie Rady fondu nie je potrebné pred rozhodnutím o poskytnutí podpory  podľa odseku 1 písm. d) a e).

(4) Návrh ročného  rozpočtu fondu s uvedením predpokladanej výšky zdrojov fondu a predpokladanej výšky poskytnutia a použitia prostriedkov fondu, ako aj zmeny v schválenom rozpočte fondu, schvaľuje minister na návrh riaditeľa fondu.

(5) Prostriedky na správu fondu, okrem nákladov za vedenie účtov a bankové služby, nesmú prekročiť 3 % z ročného príjmu fondu. Na  odmeňovanie zamestnancov fondu sa vzťahuje osobitný predpis.^10) 

(6) Finančné prostriedky fondu na podporu podľa odseku 1 písm. e) nemožno poskytnúť,  ak je známy pôvodca havárie. Ak sa pôvodca havárie zistí až po poskytnutí podpory a použití  prostriedkov fondu žiadateľom o podporu (§ 6 ods. 2 a 3), pôvodca havárie je povinný vrátiť fondu finančné prostriedky vo výške podpory poskytnutej žiadateľovi o podporu. Na vymáhanie týchto finančných prostriedkov je oprávnený fond. 

(7) Zo zdrojov uvedených v § 3 písm. r) možno poskytnúť len podporu formou úveru (§ 7 písm. a ).
§ 5

Hospodárenie s prostriedkami fondu

(1) Fond hospodári podľa schváleného rozpočtu.

(2) Po finančnom zúčtovaní vzťahov k štátnemu rozpočtu a po schválení štátneho záverečného účtu Národnou radou Slovenskej republiky sa zostatok prostriedkov fondu k    31. decembru príslušného roku prevádza do nasledujúceho rozpočtového roku.

(3)  Za hospodárenie s prostriedkami fondu zodpovedá minister.^11)

(4) Prostriedky fondu sú vedené na osobitnom účte v Štátnej pokladnici.

(5) Ministerstvo formou verejného obstarávania vyberie banku na uskutočňovanie finančných operácií súvisiacich s poskytnutím a použitím prostriedkov fondu.

(6) Štátna pokladnica uskutočňuje prevody prostriedkov fondu do príslušnej banky podľa odseku 5 na základe príkazu fondu.

 (7) Kontrolu hospodárenia s prostriedkami fondu vykonáva Ministerstvo financií Slovenskej republiky.^12)

(8) Fond je oprávnený zisťovať okolnosti potrebné na rozhodnutie o poskytnutí podpory a kontrolovať použitie poskytnutých prostriedkov; pri použití prostriedkov fondu na podporu podľa § 4 ods. 1 písm. a) postupuje v spolupráci s orgánmi štátnej správy pre životné 
prostredie.^2) Orgány štátnej správy, samosprávne kraje, obce, právnické osoby a fyzické osoby poskytujú fondu na tento účel informácie.

§ 6

Žiadateľ o podporu

(1) Žiadateľom o podporu v zmysle § 4 ods. 1 písm. a) až d) môže byť
a)	fyzická osoba, ktorá je občanom Slovenskej republiky a má na území Slovenskej republiky trvalý pobyt a ktorá dovŕšila vek 18 rokov a má vlastný pravidelný príjem alebo
b)	právnická osoba a fyzická osoba - podnikateľ^13) so sídlom na území Slovenskej republiky.

(2) Žiadateľom o podporu podľa § 4 ods. 1 písm. e) na odstraňovanie následkov havárie  je orgán štátnej správy odpadového hospodárstva ^8) a na odstraňovanie následkov mimoriadneho zhoršenia vôd je  Slovenská inšpekcia životného prostredia.^14)

§ 7

Druh podpory

Druhy podpory sú:
a) návratná podpora (ďalej len „úver“),
b) nenávratná podpora (ďalej len „dotácia“).

 8

Podmienky podpory

(1)	 Žiadateľ o podporu podľa § 6 ods. 1 písm. a) môže žiadať o podporu podľa § 4 ods. 1 písm. a)  až d)  formou dotácie.

(2)	 Žiadateľ o podporu podľa § 6 ods.1 písm. b) môže požiadať o podporu podľa § 4 ods. 1 písm. a) až d) formou úveru a podľa § 4 ods. 1 písm. b) a c) formou dotácie, pričom
 podpora sa v týchto prípadoch považuje za štátnu pomoc podľa osobitného predpisu. ^15)

(3)	 Žiadateľ o podporu, ak ním je právnická osoba, ktorá nepodniká, obec, samosprávny kraj, príspevková organizácia, občianske združenie, záujmové združenie právnických osôb, nadácia, neinvestičný fond alebo nezisková organizácia poskytujúca verejnoprospešné služby s environmentálnym zameraním alebo cirkev a náboženská spoločnosť, môže žiadať o podporu podľa § 4 ods. 1 písm. a) a d) formou  úveru alebo dotácie, vrátane kombinácie týchto druhov podpory a podľa § 4 ods. 1 písm. b) a c)  len formou dotácie.

§ 9

Postup  poskytovania podpory

	(1) Žiadateľ  o podporu podľa § 4 ods. 1 písm. a) až d) predkladá písomnú žiadosť o podporu, ktorá obsahuje
a)	názov alebo obchodné meno a sídlo žiadateľa o podporu, jeho identifikačné číslo, ak je žiadateľom právnická osoba,
b)	meno a priezvisko, trvalý pobyt a rodné číslo, ak je žiadateľom o podporu fyzická osoba; ak je žiadateľom o podporu podnikateľ, uvedie aj obchodné meno a identifikačné číslo, ak bolo pridelené,
c)	miesto a čas realizácie činnosti s uvedením mesiaca a roka začatia a skončenia činnosti a stručná charakteristika činnosti,
d)	výšku požadovaných prostriedkov,
e)	druh podpory,
f)	 výšku celkových rozpočtovaných nákladov na činnosť,
g)	výšku nákladov na činnosť vynaložených ku dňu podania žiadosti,
h)	zdôvodnenie účelnosti činnosti z hľadiska jej environmentálneho významu a súladu s prioritami a cieľmi stratégie štátnej environmentálnej politiky, 
i)	opis  technického riešenia a ekonomického zhodnotenie činnosti,
j)	zdroje financovania činnosti,
k)	preukázanie schopnosti platenia splátok a úrokov z požadovanej podpory vo forme úveru,
l)	návrh na zabezpečenie záväzkov v prípade požadovanej podpory vo forme úveru,
m)	súhlas žiadateľa o podporu so spracovaním údajov uvedených v písmenách a) až k) na účely poskytnutia podpory podľa tohto zákona,
n)	prílohy, ktorých náležitosti ustanoví výnosom ministerstvo.

(2) Žiadateľ o podporu podľa § 4 ods.1 písm. e) predkladá písomnú žiadosť o podporu, ktorá obsahuje
a)	označenie žiadateľa o podporu,
b)	opis havárie s návrhom opatrení na odstránenie jej následkov,
c)	predbežné vyčíslenie škody a celkové náklady potrebné na realizáciu opatrení na odstránenie následkov havárie,
d)	výšku požadovanej podpory.

(3) Žiadosti o podporu predkladá žiadateľ o podporu fondu k 31. októbru predchádzajúceho rozpočtového roku s výnimkou žiadosti o podporu podľa § 4 ods. 1 písm. d) a e), ktorú  žiadateľ o podporu predkladá fondu priebežne počas roka.

(4) Fond zabezpečí evidenciu podaných žiadostí o podporu a vykoná kontrolu ich úplnosti.

 (5) Ak žiadosť o podporu neobsahuje náležitosti podľa odseku 1, fond vyzve žiadateľa  o podporu na jej doplnenie v určenej lehote. Žiadosť o podporu, ktorú žiadateľ o podporu v tejto lehote nedoplní, nezaradí fond do Zoznamu žiadostí o podporu.

(6) Na základe písomného rozhodnutia ministra o poskytnutí podpory fond uzatvorí so žiadateľom písomnú zmluvu o poskytnutí podpory (ďalej len „zmluva“).

(7) Rozhodnutie o podpore projektov zverejní ministerstvo na svojej internetovej stránke a vo vestníku a fond na  internetovej stránke fondu. 

(8) Na poskytnutie podpory nie je právny nárok.

(9) Na rozhodovanie o poskytnutí podpory sa nevzťahujú všeobecné predpisy o správnom konaní.

(10) Podpora sa neposkytne žiadateľovi o podporu, ktorý
a)  neoprávnene použil alebo zadržiava prostriedky fondu alebo
b)  je v likvidácii alebo na ktorého bol vyhlásený konkurz podľa osobitného predpisu ^16) alebo
c) nespĺňa podmienky ustanovené týmto zákonom a podľa výnosu vydaného ministerstvom na jeho vykonanie.

§ 10

Zmluva

	(1) Zmluva musí obsahovať najmä
a)	označenie zmluvných strán,
b)	účel, výšku, druh a čerpanie poskytnutej podpory,
c)	spôsob plnenia záväzkov zmluvných strán,
d)	spôsob kontroly plnenia zmluvných podmienok a dôsledky ich nedodržania.  
 (2) Zmluva o poskytnutí úveru, okrem náležitostí uvedených v odseku 1, musí obsahovať 
a)	výšku úrokovej sadzby,
b)	výšku jednotlivých splátok úveru a úrokov z úveru a lehoty a spôsob ich splácania a
c)	záruky splácania úveru.

(3)	Zmluva o poskytnutí podpory formou dotácie a úveru obsahuje náležitosti uvedené v odsekoch 1 a 2.
§ 11

Kontrola a sankcie

	(1) Ministerstvo vykonáva kontrolu hospodárenia s prostriedkami fondu podľa osobitných predpisov^17) a kontrolu dodržiavania ustanovení tohto zákona o  podmienkach a postupe pri poskytovaní podpory.

	(2)  Fond kontroluje dodržiavanie zmluvne stanovených podmienok, ako aj ostatných skutočností, ktoré by mohli mať vplyv na správnosť a účelovosť použitia podpory. 

(3) Príjemca podpory umožní zamestnancom fondu a zamestnancom príslušného orgánu štátnej správy vykonávať kontrolu použitia podpory.

(4)   Na základe žiadosti fondu vykonáva štátny dozor vo veciach dosiahnutia cieľov štátnej environmentálnej politiky činnosťami podľa § 4 ods. 1 písm. a) a d) na celoštátnej a regionálnej úrovni Slovenská inšpekcia životného prostredia a na miestnej úrovni  územne príslušný obvodný úrad životného prostredia.^18)            
 
	(5) Ak žiadateľ o podporu neoprávnene použil alebo zadržal prostriedky fondu v rozpore s určenými alebo dohodnutými podmienkami, je povinný ich vrátiť fondu a zaplatiť penále podľa osobitného predpisu.^19)

§ 12

Informačný systém

	(1) Fond vytvára a vedie informačný systém, ktorý obsahuje najmä informácie o žiadostiach o podporu, žiadateľoch o podporu a o podporách poskytnutých podľa tohto zákona. Tieto informácie je fond oprávnený zbierať a uchovávať počas plnenia zmluvného záväzku.

	(2) Používanie údajov z informačného systému fondu je výhradným právom fondu a je chránené služobným tajomstvom. Údaje, ktoré nepodliehajú ochrane osobných údajov pri prevádzke informačného systému podľa osobitného predpisu^20) môže fond poskytnúť ministerstvu.

	(3) Fond je povinný utvoriť také organizačné a technické podmienky na prevádzku informačného systému, aby sa zabránilo jeho zneužitiu.

§ 13

Splnomocňovacie ustanovenie

	Podrobnosti o podmienkach poskytovania a použitia podpory ustanoví výnos, ktorý vydá ministerstvo.  Ministerstvo zverejní výnos na svojej internetovej stránke a vo vestníku a fond na  internetovej stránke fondu. 

§ 14

Prechodné ustanovenia

(1) Pohľadávky a záväzky ministerstva týkajúce sa Programu realizácie environmentálnych opatrení sa dňom účinnosti tohto zákona stávajú  pohľadávkami a záväzkami fondu podľa tohto zákona.

(2) Práva a povinnosti zo štátno-zamestnaneckých pomerov štátnych zamestnancov vykonávajúcich štátnu službu na ministerstve, ako aj z pracovnoprávnych vzťahov zamestnancov vykonávajúcich práce vo verejnom záujme na ministerstve, ktorí vykonávali činnosti spojené s programami ministerstva, ^21) prechádzajú dňom účinnosti tohto zákona z ministerstva na fond.

Čl. II

Zákon č. 44/1988 Zb. o ochrane a využití nerastného bohatstva (banský zákon) v znení zákona Slovenskej národnej rady č. 498/1991 Zb. a zákona č. 558/2001 Z. z. sa mení takto:

	V § 32a ods. 6 sa slová „štátneho rozpočtu“ nahrádzajú slovami „Environmentálneho fondu“.

Čl. III

Zákon Národnej rady Slovenskej republiky č. 127/1994 Z. z. o posudzovaní vplyvov na životné prostredie v znení zákona č. 391/2000 Z. z. a zákona č. 553/2001 Z. z.. sa mení takto:

 V § 42 ods. 3 sa slová „štátneho rozpočtu“ nahrádzajú slovami .“Environmentálneho fondu“.
Čl. IV

Zákon č. 76/1998 Z. z. o ochrane ozónovej vrstvy Zeme a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov  v znení zákona č. 408/2000 Z. z.,  zákona č. 553/2001 Z. z. a zákona č. 525/2003 Z. z. sa mení takto:

1. V § 14 ods. 5 a v § 15 písm. b) sa slová „štátneho rozpočtu“ nahrádzajú slovami „Environmentálneho fondu (ďalej len „fond“)“.

2. V § 15 písm. c) sa slová „Ministerstvu životného prostredia Slovenskej republiky“ nahrádzajú slovom „fondu“.

3. V § 16 ods. 2 a v § 18 ods. 6 sa slová „štátneho rozpočtu“ nahrádzajú slovom „fondu“.

Čl. V

Zákon č. 401/1998 Z. z. o  poplatkoch za znečisťovanie ovzdušia v znení zákona č. 161/2001 Z. z., zákona č. 553/2001 Z. z., zákona č. 478/2002 Z. z. a zákona č. 525/2003 Z. z. sa mení takto:

1. V § 6 ods. 3 sa slová „Ministerstvo životného prostredia Slovenskej republiky“ nahrádzajú slovami „Environmentálny fond (ďalej len „fond“)“.

2. V § 7 ods. 1 sa slová „štátneho rozpočtu“ nahrádzajú slovom. „fondu“.

3. V § 8 ods. 5 sa slová „štátneho rozpočtu“ nahrádzajú slovom „fondu“.

Čl. VI

Zákon č. 313/1999 Z. z. o geologických prácach a o štátnej geologickej správe (geologický zákon) sa mení takto:

	V § 23 ods. 3 a v § 32 ods. 4 sa slová „štátneho rozpočtu“ nahrádzajú slovami „Environmentálneho fondu“.

Čl. VII

Zákon č. 223/2001 Z. z. o odpadoch a o zmene a doplnení niektorých zákonov v znení zákona č. 553/2001 Z. z., zákona č. 96/2002 Z. z., zákona č. 261/2002 Z. z. a zákona č. 393/2002 Z. z., zákona č. 529/2002 Z.  z., zákona č. 188/2003 Z. z., zákona č. 245/2003 Z. z., zákona č. 525/2003 Z. z. a zákona č. 24/2004 Z. z.  sa mení takto:

1. V § 79 ods. 6 sa slová " štátneho rozpočtu" nahrádzajú slovami "Environmentálneho fondu“.

2. V § 80 ods. 5 písm. b) sa slová "štátneho rozpočtu" nahrádzajú slovami "Environmentálneho fondu".

Čl. VIII

Zákon č. 139/2002 Z. z. o rybárstve v znení zákona č. 246/2003 Z. z. a zákona č. 525/2003 Z. z. sa mení takto:

V § 40 ods. 3 sa slová „štátneho rozpočtu“ nahrádzajú slovami „Environmentálneho fondu“.

Čl. IX

Zákon č. 151/2002 Z. z. o používaní genetických technológií a geneticky modifikovaných   organizmoch sa mení takto:
	V § 29 ods. 5 sa slová „štátneho rozpočtu“ nahrádzajú slovami „Environmentálneho fondu“.

Čl. X

Zákon č. 184/2002 Z. z. o vodách a o zmene a doplnení niektorých zákonov (vodný zákon) v znení zákona č. 245/2003 Z. z. a zákona č. 525/2003 Z. z. sa mení takto:

V § 70 ods. 4 a v  § 75 ods. 2 sa slová „štátneho rozpočtu“ nahrádzajú slovami „Environmentálneho fondu“.

Čl. XI

Zákon č. 237/2002 Z. z. o obchode s ohrozenými druhmi voľne žijúcich živočíchov a voľne rastúcich rastlín a o zmene a doplnení niektorých zákonov v znení zákona č. 525/2003 Z. z. sa mení takto:

V § 31 ods. 12 a  ods. 15, § 32 ods. 7 a v  § 35 ods. 5 sa slová „štátneho rozpočtu“ nahrádzajú slovami „Environmentálneho fondu“.
 
Čl. XII

Zákon č. 261/2002 Z. z. o prevencii závažných priemyselných havárií a o zmene a doplnení niektorých zákonov v znení zákona č. 525/2003 Z. z. sa mení takto:

V § 29 ods. 8 sa slová „štátneho rozpočtu“ nahrádzajú slovami „Environmentálneho fondu“.

Čl. XIII

Zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení zákona č. 525/2003 Z. z. sa mení takto:

	V § 39 ods. 11 sa slová „štátneho rozpočtu“ nahrádzajú slovami „Environmentálneho fondu“.
Čl. XIV

Zákon č. 468/2002 Z. z. o systéme environmentálne orientovaného riadenia a auditu sa mení takto:

V § 24 ods. 6 sa slová „štátneho rozpočtu“ nahrádzajú slovami „Environmentálneho fondu“.

Čl. XV

Zákon č. 469/2002 Z. z. o environmentálnom označovaní výrobkov sa mení takto:

V § 16 ods. 5 sa slová „štátneho rozpočtu“ nahrádzajú slovami „Environmentálneho fondu“.

Čl. XVI

Zákon č. 478/2002 Z. z. o ochrane ovzdušia a ktorým sa dopĺňa zákon č. 401/1998 Z. z. o poplatkoch za znečisťovanie ovzdušia v znení neskorších predpisov (zákon o ovzduší) v znení zákona č. 245/2003 Z. z. a zákona č. 525/2003 Z. z. sa mení takto:

V § 38 ods. 10 sa slová „štátneho rozpočtu“ nahrádzajú slovami „Environmentálneho fondu“. 

Čl. XVII

Zákon č. 529/2002 Z. z. o obaloch a o zmene a doplnení niektorých zákonov v znení  zákona č. 245/2003 Z. z. a zákona č. 525/2003 Z. z. sa mení takto:

	V § 18 ods. 6 sa slová „štátneho rozpočtu“ nahrádzajú slovami „Environmentálneho fondu“.

Čl. XVIII

Zákon Národnej rady Slovenskej republiky č. 543/2002 Z. z. o ochrane prírody a krajiny v znení zákona č. 525/2003 Z. z. a zákona č. 205/2004 Z. z. sa mení takto:

 V § 91 ods.11 a ods. 13, § 92 ods. 9 a v § 96 ods. 5 sa slová „štátneho rozpočtu“
nahrádzajú slovami "Environmentálneho fondu“.

Čl. XIX

Zákon č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení  zákona č. 205/2004 Z. z. a zákona č. 220/2004 Z. z. sa dopĺňa takto:

      § 25 sa dopĺňa odsekom 5, ktorý znie:
      „(5) Pokuty uložené podľa tohto zákona sú príjmom Environmentálneho fondu.“

Čl. XX

Zákon č. 525/2003 Z. z. o štátnej správe starostlivosti o životné prostredie a o zmene a doplnení niektorých zákonov v znení zákona č.205/2004 Z. z. sa dopĺňa takto:

1. V § 5 sa odsek 3  dopĺňa písmenom g), ktoré znie:
„g) vykonáva štátny dozor vo veciach dosiahnutia cieľov štátnej environmentálnej politiky na miestnej úrovni akciami, na ktoré bola poskytnutá podpora z Environmentálneho fondu.“

2. § 7 sa dopĺňa odsekom 5, ktorý znie:
„(5) Pokuty uložené orgánmi štátnej správy starostlivosti o životné prostredie sú príjmom Environmentálneho fondu.“

3. V § 9 sa odsek 1 dopĺňa písmenom d), ktoré znie:
„d) vykonáva štátny dozor vo veciach dosiahnutia cieľov štátnej environmentálnej politiky na celoštátnej úrovni a regionálnej úrovni akciami, na ktoré bola poskytnutá podpora z Environmentálneho fondu.“

Čl. XXI

Zákon č. 17/2004 Z. z.  o poplatkoch za uloženie odpadov v znení zákona č. 525/2003 Z. z. sa mení takto:

	V § 5 ods. 7 sa slová „štátneho rozpočtu“ nahrádzajú slovami „Environmentálneho fondu“.

Čl. XXII

Účinnosť

Tento zákon nadobúda účinnosť 1. januára 2005.